Papersnake/gushiwen huggingface dataset:
池畔二首 其二
白居易（唐代）

持刀𠜴密竹，竹少风来多。此意人不会，欲令池有波。
薛道祖二花诗帖赞
岳珂（宋代）

菊粲粲兮东篱，连的的兮西风。
是皆不受夫一尘之染，而特立是九秋之中。
予固喜其洁清而自全，亦以观笔之妙而句之工也。
送奭公抄化
翁卷（宋代）

一锡出林去，风霜前路寒。
自言缘事了，方得此身安。
飘叶随禅步，饥食傍野餐。
旧房惟有佛，开着任人看。
鹧鸪天（赏菊二首）
葛胜仲（宋代）

黄菊鲜鲜带露浓。小园开遍度香风。自篘玉酝酬秋色，旋洗霜须对晚丛

香在手，莫匆匆。寻芳今夜有人同。黄金委地新收得，莫道山翁到底穷。
送大宗伯古林何公致仕南归二首 其二
欧大任（明代）

再出完名去，朝廷念朴忠。言为汉班伯，学似鲁申公。

沧海扁舟月，西樵大笠风。投簪吾亦逝，倘许褐衣同。
板屋
洪刍（宋代）

西戎板屋诗所录，瓯闽万里同风俗，风吟日暴雨所沐。

巧匠引绳如解玉，溪民得之亟乘屋。既轻且坚尺度足，可怜童我南山木。

君不见曹瞒邺下铜雀台，陶土作瓦何壮哉。台倾基平瓦尚在，凿为大研奇且瑰。

君不见黄州使君誇竹楼，剖竹俛仰相绸缪。琮琤最宜雨中听，击考有类鸣琳球。

铜雀幺么何足摹，箨龙燥轻易焚如。不如杉屋寿且姝，风雨不动何渠渠。

嗟予抱衅谪蛮夷，如人体瑰欣解衣。数椽破屋亦不恶，仰见星宿相参差。

鸱鸮作室庇风雨，鹪鹩巢林安一枝。凌云大厦鬼所窥，衡门之下可栖迟。
酬张继
皇甫冉（唐代）

怅望南徐登北固，迢遥西塞恨东关。

落日临川问音信，寒潮唯带夕阳还。
咏栀子花
黄朝荐（明代）

兰叶春以荣，桂华秋露滋。何如炎炎天，挺此冰雪姿。

松柏有至性，岂必岁寒时。幽香无断续，偏于静者私。

解酲试新茗，梦㢠理残棋。宁肯媚晚凉，清风匝地随。
题萝月上人送鸿小楼
楼钥（宋代）

雨洗春山空翠新，登楼不见送鸿人。
薜萝清夜月依旧，无复新诗泣鬼神。
送徐舜和使高丽十六韵
费宏（明代）

圣泽沾殊域，贤劳属近臣。卷书辞翠幄，持节出丹宸。

恩饯来浮蚁，宫袍赐瑞麟。赤心知报国，素志不谋身。

四牡遵涂急，三韩引领频。华夷元共主，符命此更新。

驿路千山晓，王正万里春。鳖桥成幻语，鸭绿是通津。

举国郊迎日，诸曹伴馆辰。龙须专晏席，鹘舞乐嘉宾。

赋手看前辈，词峰詟远人。端卿名久著，原父博无伦。

首夏应旋旆，同官每望尘。神功烦纪录，帝学待敷陈。
七夕
窦常（唐代）

露盘花水望三星，髣髴虚无为降灵。斜汉没时人不寐，几条蛛网下风庭。
西村
陆游（宋代）

今年四月天初暑，买蓑曾向西村去。
桑麻满野陂水深，遥望人家不知路。
再来桑落陂无水，闭门但见炊烟起。
疑是羲黄上古民，又恐种桃来避秦。
赠相士
王庭圭（宋代）

富贵本非吾辈事，老来宁复问穷通。馀龄几许君知否，愿作升平一老翁。
赠人二首（一作赠工部郎中）
王建（唐代）

金炉烟里要班头，欲得归山可自由。

每度报朝愁入阁，在先教示小千牛。

多在蓬莱少在家，越绯衫上有红霞。

朝回不向诸馀处，骑马城西检校花。
桐乳
舒岳祥（宋代）

桐乳深藏鸟，苔花暗语虫。
谁能借修竹，为我宿清风。
送陶给事德温福建阅武
王绂（明代）

驲骑南征向七闽，海霞红映锦袍新。威行甲胄严边备，节秉旌袍识近臣。

花柳城池烟外晓，桑麻村落雨中春。圣心务在安黎庶，使者应知慰远人。
金霞阁
梅尧臣（宋代）

登临无尽兴，清燕日徘徊。
霞影缘觚落，岚光入牖来。
离宫分碧瓦，大液俯青槐。
好待邀明月，瑶琴为一开。
临溪寺
范成大（宋代）

万山绕竮竛，二水奔澒洞。亭亭林中寺，金碧灿檐栋。

解鞍得蒲林，卧受瓦炉供。少捐一炊顷，暂作百年梦。

无人自惊觉，幽禽正清哢。倦客如残僧，无力供世用。

此行端为山，紫翠迭迎送。漱井出门去，惊尘扑飞鞚。
重游无量院
高翥（宋代）

佛屋攲斜老翠微，小轩犹记昔游时。江云带雨凉生竹，野水迎潮暗入篱。

门外风波僧自识，山中朝莫客曾知。眼明素壁关情久，十载财能写此诗。
望月婆罗门引 叔经宣慰寿 强村丛书用善本书
萧?（元代）

□□□□，□谁人得数登临。看公钟鼎何心。凤味东边小筑，桃公作高林。道诗书教子，绝胜黄金。千年尚禽。肯随世、漫浮沉。好在传家棠树，培壅清阴。年高德劭，似一日、春光一日深。青镜里、白发休侵。
南歌子（赵叔全生日）
王之道（宋代）

扇里薰风细，壶中化日长。榴花高下照红妆。花外飞云馥郁、水高香。

新竹轻储粉，流莺巧弄簧。不知何处是华阳。应有千年白李、荐霞觞。
题李亮功家周昉画美人琴阮图
黄庭坚（宋代）

周昉富贵女，衣饰新旧兼。
髻重发根急，妆薄无意添。
琴阮相与娱，听弦不观手。
敷腴竹马郎，跨马欲折柳。
题日哦轩
娄机（宋代）

高轩多暇日，宴寝独怡神。
风俗谁今古，云山自主宾。
滩平分燕尾，松老半龙鳞。
徙倚清阴下，吟怀愧昔人。
雨后
方回（元代）

荒园绿草长，无客到书堂。
百尺辘轳冷，一林薝卜香。
杭书归蜡屐，睦艇致藤床。
閒步复閒卧，身凉心更凉。
徐天锡归自玉山昌甫以三诗送之后二篇有及予
陈文蔚（宋代）

我闻章泉清，有客日洗耳。
而况坦腹眠，满意得佳士。
相期忘岁坦，饱饭读书名。
祗恐翁独吟，黄鹄举千里，
静言同门友，吾郡差若多。
相望数舍隔，便如千晨赊。
惟有湖上翁，时时许相过。
比缘迹萍醒，亦已废琢磨。
冷泉亭放水
范成大（宋代）

古苔危磴著枯藜，脚底翻涛汹欲飞。
九陌倦游那有此，从教惊雪溅尘衣。
峡州甘泉寺
陆游（宋代）

江上甘泉寺，登临擅一州。
山亭喜无恙，老子得重游。
滩急常疑雨，林深欲接秋。
归途更清绝，倚杖唤渔舟。
与潘述集汤衡宅怀李司直纵联句
皎然（唐代）

幽独何以慰，友人顾茅茨。 ——汤衡

已忘岁月念，载说清闲时。 ——潘述

旭日舒朱槿，柔风引绿葹。 ——皎然

迢迢青溪路，耿耿芳树枝。 ——汤衡

执衽空踯躅，来城自逶迤。 ——潘述

相思寄采掇，景晏独驱驰。 ——皎然
海珠寺别欧桢伯 其一
潘光统（明代）

龙宫开海上，独客晚经过。老衲寒初破，灵花雨后多。

心空无色相，院静有檀那。玄度期将至，临风听棹歌。
初六日阻风新淦二首 其一
赵蕃（宋代）

昨日北风犹可行，今日北风不可撑。虽无人止公无渡，凭河而死圣不与。

况我生平忧患多，平陆往往愁风波。近连章贡远鄱蠡，如此千涛万浪何。
偈颂九十三首
释梵琮（宋代）

云居九月半，月向掌中圆。
觅之亡影象，用之亡正偏。
赋得欲笑翻成泣
徐熥（明代）

悲欣无定态，啼笑一时并。粉痕欢眼注，铅水妩容生。

两犀方奋齿，双箸忽吞声。谁云射雉乐，翻作泣鲛情。
泊园为杨元孺都督赋 其二
李云龙（明代）

翛然林水里，别是洞中天。为守老氏黑，因知扬子玄。

枕流殊下濑，舞鹤异飞鸢。近识南塘路，时来问钓船。
再和 其五
李彭（宋代）

且复持觞歌莫愁，点衣柳絮晚悠悠。要知境静自心远，不是年衰成语偷。
阻雨凤翔官舍咏竹二首 其二
郑岳（明代）

秋暮雨凄凄，开轩万竹齐。震雷惊笋迸，积雾压枝低。

嶰谷伶伦杳，湘江帝子迷。岐山回首近，还待凤凰栖。
杂诗十首 其八
张协（魏晋）

述职投边城，羁束戎旅间。下车如昨日，望舒四五圆。

借问此何时，胡蝶飞南园。流波恋旧浦，行云思故山。

闽越衣文蛇，胡马愿度燕。风土安所习，由来有固然。
颂古
释妙堪（宋代）

一人客路如天远，一个归心似箭轻。
彼此征途虽有异，须知同日到天廷。
遐瞩楼
弘历（清代）

高楼延远称遐瞩，讵为凭窗万景全。欲效重瞳思广视，还虞一指蔽当前。
四皓歌 其二
刘敞（宋代）

大风横厉，江海荡波。嗟汝鳞介，伤如之何。
送聪上人归四明
赵汝鐩（宋代）

办得四方游，孜孜讨入头。
归云起斋钵，高浪送行舟。
笠戴天童雨，鞋穿雪窦秋。
平常心是道，莫更问人休。
次韵广幕黄承事见寄二首 其二
郭祥正（宋代）

孤城寂寞瘴岚州，虎竹分符强少留。老钝不知今世巧，行藏犹少古人修。

暗天理钓船千丈，纱帽笼头茗一瓯。无奈北归忘未得，非君求友更谁求。
画竹歌
白居易（唐代）

植物之中竹难写，古今虽画无似者。
萧郎下笔独逼真，丹青以来唯一人。
人画竹身肥臃肿，萧画茎瘦节节竦。
人画竹梢死羸垂，萧画枝活叶叶动。
不根而生从意生，不笋而成由笔成。
野塘水边埼岸侧，森森两丛十五茎。
婵娟不失筠粉态，萧飒尽得风烟情。
举头忽看不似画，低耳静听疑有声。
西丛七茎劲而健，省向天竺寺前石上见。
东丛八茎疏且寒，忆曾湘妃庙里雨中看。
幽姿远思少人别，与君相顾空长叹。
萧郎萧郎老可惜，手颤眼昏头雪色。
自言便是绝笔时，从今此竹尤难得。
与村老对饮
韦应物（唐代）

鬓眉雪色犹嗜酒，言辞淳朴古人风。

乡村年少生离乱，见话先朝如梦中。
送赵员外之官宪州
韩维（宋代）

仲扶岷峨秀，弱岁儒其冠。
读书觑前古，饱见万事端。
行已去畦町，为文鄙彫剜。
应举二十载，不免瓢与箪。
西游秦函国，崆峒上巑岏。
却视关塞广，有如掌中丸。
攻守势所利，浩然入窥观。
是岁羌事作，贼兵犯鄜丹。
君怀济时略，忠愤激肺肝。
上书伏两观，音辞若琳玕。
臣策倘见用，坐令敌气殚。
天子壮其语，县城使位以官。
黄绶系腰下，行行不遑安。
炎天风尘多，远道车马单。
饯觞不亲酌，曷致朋友欢。
今兹塞垣将，所在麾旄攒。
孰能谋而毅，孰能正以宽。
孰用赏不信，孰为刑不残。
谅非专达任，易以奇画干。
庶几成大功，展子凌霄翰。
顾我顽钝者，诧契岁屡寒。
赠言非所工，当否聊一看。
山居二十咏 其四 樵径
洪适（宋代）

松钗藏曲径，林浪积枯枝。足了园炊用，何须坏扊扅。
戏简狄周臣
吴则礼（宋代）

帘卷秋风烛影红，少年公子倒金钟。
艳歌声入流云去，肯问西邻有病翁。
秋九咏 其二 秋井
王邦畿（明代）

挹彼寒泉感素心，此时人事有升沉。后园寂寞金瓶冷，废宅荒凉野草深。

词客正苏消渴病，幽人时倚槁梧吟。罗浮剩有求仙处，明月苍烟不可寻。
青城山歌送郭鲁瞻赴阙
王廷相（明代）

巫峡之西金天开，青城翠阙分蓬莱。白帝吹成五云气，素女削出莲花台。

莲花台阁中天起，五岳三山宛相似。绝巘翻回日月车，飞湍上接星河水。

飞湍绝巘相洄沿，岷江直与东瀛连。侧峰倒映蛾眉雪，浮云下入苍梧烟。

我临出日望沧海，紫气犹疑仙人在。三十碧峰莲花开，飞翠层岚荡灵彩。

金茎著花几回拂，玉简遗章不能读。游龙矫后玉潭空，归鹤重来海桑绿。

我客青城改岁华，君游丹阙早回车。东高峰顶春閒处，共揖丹丘弄彩霞。
别刘孟容峸提干二首 其二
王迈（宋代）

吾莆诸寿隽，习静鲁灵光。有子麒麟种，群孙鸳鹭行。

此行青眼众，见谓白眉良。通籍何愁晚，庭椿乐未央。
鬓云松令 春感同纫兰作
杨芸（清代）

掩青奁，弹粉泪。满地芜香，一缕游丝坠。待画新愁眉样改。

弱柳游情，绿上流莺背。

炷残香，消浅醉。风信更番，催到红窗外。阁云春阴浓似黛。

薄暖轻寒，好倩花枝耐。
鹧鸪天·九日悲秋不到心
晏几道（宋代）

九日悲秋不到心。凤城歌管有新音。风凋碧柳愁眉淡，露染黄新笑靥深。
初见雁，已闻砧。绮罗丛里胜登临。须教月户纤纤玉，细捧霞觞滟滟金。
题上饶半月岩四绝
胡寅（宋代）

非关狡兔月中藏，肯与痴蟆饱寸肠。
只恐世人嫌冷看，故依云岫掩寒光。
立春大雪招亲友共春盘坐上作
范成大（宋代）

积雪锢万瓦，云容如死灰。岂惟梅柳寒，小槽冰春醅。

东风乃多梅，仍将六花来。儿女晓翻饼，呵手把一杯。

菘甲剪翠羽，韭黄㔃金钗。齿牙幸牢洁，对案心眼开。

华年惜节物，况此霜鬓摧。如何千日病，三见寅杓回。

旁人不堪忧，我心犹始孩。衰翁岂知道，痴绝忘形骸。

化儿任恶剧，欢伯有奇怀。馀寒会退听，一笑当安排。
柳塘八景为王田之题 其六 古木参天
张天赋（明代）

错节盘根第一流，欺凌霜雪压多秋。小家梁栋休轻问，留作檠天老柱头。
嘉兴道间二首 其一
黄干（宋代）

平生事幽贞，足迹不出门。岁晚迫饥寒，暂得媒妁言。
太常引·官街杨柳絮飞忙
元好问（金朝）

官街杨柳絮飞忙。鞍马送年芳。诗兴更教狂。算能醉、花前几场。诗城桃李，一枝香雪，不属富家郎。风雨没商量。快来与、梨化洗妆。
送曹伯高二首
曾丰（宋代）

笔研为谋左，风霜与岁濒。
犬呿如不夜，鸡噤似无晨。
杖屦唤行客，衣冠辞主人。
愿言偏强饭，涵养窦庭椿。
客至
何景明（明代）

蓬门断来往，草径自荒芜。有客何方至，呼儿问浊酤。

弹琴待风月，把酒话江湖。更枉新诗赠，长吟兴不孤。
书喜
陆游（宋代）

水际柴荆键不开，野人相觅漫敲推。
寒鸦阵黑疑云过，老木声酣认雨来。
酒价日低常得醉，官租时办不劳催。
平生未省如今乐，却笑傍观误见哀。
春夜温故六言二十首
刘克庄（宋代）

燕山张皇薄伐，艮岳文饰太平。
黼贺克复受赏，瓘忧分裂有萌。
八月十五日夜森比德堡对月
曾纪泽（清代）

祆庙园楼百仞高，梵钟清夜吼蒲牢。见闻是处驼生背，官职无名马有曹。

明镜喜人增白发，奚囊搜句到红毛。冰轮何事摇沧海，去作长天万顷涛。
谢江东漕杨廷秀秘监送江东集并索近诗二首
范成大（宋代）

秃翁衰雪涕垂颐，仿佛三生懒散师。
浃髓沦肤都是病，倾囷倒廪更无诗。
笑看笔格纲丝遍，闲数窗棂花影移。
事业光阴今若此，故人休说旧襟期。
清平乐（元夕）
毛滂（宋代）

东风桂影。低拂姮娥镜。镜里妆寒酥粉莹。越恁十分端正。

素光行处随人。柳边照见青春。一片笙箫何处，花阴定有遗簪。
赠清了颂
释佛果（宋代）

宣化渡头作别，譬如两镜相照。何止千里同几百个，全是向上一窍。
咏泉为宋通政乃翁作
谢迁（明代）

钜野擅幽胜，源泉引庆长。卜居元世业，志道拟成章。

酿秫延宾满，研朱点易忙。閒来时一酌，澹久日相忘。

酒渴频濡吻，诗枯或润肠。濯缨尘灭迹，洗砚墨生香。

桂籍多分𣲖，芹宫剩采芳。谩为曾点咏，不作次公狂。

归老真成逸，褒封荷宠光。承欢羡莱子，称寿寄霞觞。
鹧鸪词
李益（唐代）

湘江斑竹枝，锦翅鹧鸪飞。
处处湘云合，郎从何处归？
望江南 鸟语
徐谦（南北朝）

云乍起，烟海碧微茫。人倚栏杆春未老，一株银橘满山香。

鸟语弄笙簧。

声百啭，无复协宫商。争似野花饶野趣，好将新意谱新腔。

投老惯蛮荒。
山坡羊·大江东去
薛昂夫（元代）

大江东去，长安西去，为功名走遍天涯路。厌舟车，喜琴书，早星星鬓影瓜田暮。心待足时名便足。高，高处苦；低，低处苦。
从邓季明求菊花
李纲（宋代）

乐全治幽圃，种花如种田。秋来菊有花，亦复争芳妍。

璀璨碧玉菊，散作黄金钱。风静香自远，露寒色争鲜。

乃知万物性，皆欲全其天。九日忽已近，渊明思悠然。

愿移东篱下，植此西轩前。我有一壶酒，泛之可延年。

不嫌盘箸薄，同作饮中仙。
送最澄上人还日本国
毛涣（唐代）

万里求文教，王春怆别离。未传不住相，归集祖行诗。

举笔论蕃意，焚香问汉仪。莫言沧海阔，杯度自应知。
立冬
高登（宋代）

黄茅时节瘴烟浓，人在山凹第几重。梁竦负才徒感慨，嵇康赋性本疏慵。

此生自断天休问，吾道频年世不容。会脱帻巾还自隐，鹿门妻子惯相从。
远如期
佚名（两汉）

远如期。益如寿。处天左侧。大乐万岁。与天无极。雅乐陈。

佳哉纷。万于自归。动如惊心。虞心大佳。万人还来。

谒者引。乡殿陈。累世未尝闻之。增寿万年亦诚哉。
惜红衣 苦热兼怀村居水木之胜
陈维崧（清代）

闷欲凭虚，狂思拔宅，人间何窄。朵朵奇云，殷红荡深黑。

溪西故隐，三万顷、湖天一色。犹忆。菱角莲须，满塘西舍北。

萧萧陂泽，旧日渔船，桥边甚人摘。年来闹市，永隔水云国。

安得阳乌敛绛，早唤夜蟾堆碧。更试攀华顶，剪取古尧时雪。
次韵春日即事六首 其六
洪皓（宋代）

禁烟未睹燕子飞，料峭寒生透寝衣。欲去踟蹰情味恶，春归底事不同归。
秀才欧世英惠然见访于其还也聊以赠
欧阳修（宋代）

相逢十年旧，暂喜一樽同。昔日青衫令，今为白发翁。

俟时君子守，求士有司公。况子之才美，焉能久困穷。
题周文翰郭熙山水二首
张耒（宋代）

洞庭叶落万波秋，说与南人亦自愁。
指点吴江何处是，一行鸿雁海山头。
偶题
陈宓（宋代）

愚智纷纷总一丘，身心役役谩多忧。
山林未必胜城市，触处能欢即自由。
夷齐庙四景 其一 孤竹城
弘历（清代）

令支让国先延陵，孤竹谁知中子名。太白一篇真卓识，淮南尺布独何情。
傀儡吟
李隆基（唐代）

刻木牵丝作老翁，鸡皮鹤发与真同。

须臾弄罢寂无事，还似人生一梦中。
春日寄陈舍人
夏竦（宋代）

浓淡晴霞泛夕阳，重重烟蔼护流芳。
花残远渡晓风急，路入层云春梦长。
结蕙翠光留蝶舞，含桃红实驻莺尝。
可怜得意文章客，扈跸西园月桂香。
哭戈南村夫子
刘天谊（清代）

天乎何酷在师门，木坏山颓更莫论。只有羊昙能下泪，岂真宋玉解招魂。

训词方惧微言绝，遗集谁编旧泽存。闻说浮家尚羁旅，抚棺未得只声吞。
七夕
温庭筠（唐代）

鹊归燕去两悠悠，青琐西南月似钩。天上岁时星右转，

世间离别水东流。金风入树千门夜，银汉横空万象秋。

苏小横塘通桂楫，未应清浅隔牵牛。
句
黄蕡（宋代）

黄栀姑且饶他咏，丹桂行须见我攀。
上巳日浴温泉
熊鼎（明代）

骊山宫殿锁温泉，天宝遗踪故宛然。
绣谷春融丹井火，金波月宛鉴池莲。
玉颜承宠专恩泽，翠辇来游惜暮年。
我亦逢时修禊事，白头空负丽人天。
南山
贺朝（唐代）

湖北雨初晴，湖南山尽见。岩岩石帆影，如得海风便。

仙穴茅山峰，彩云时一见。邀君共探此，异箓残几卷。
赠抱麻刘舍人
贯休（唐代）

郡政今良吏，门风古缙绅。万年唐社稷，一个哭麻人。

愤烈身先死，敷扬气益贞。天乎资大宝，泰矣见忠臣。

得罪钟多故，投荒岂是迍。玉寒方重涩，松古更青皴。

鹏cR宁唯白，龙多岂止荀。道孤梳有雪，恩重泪盈巾。

喻蜀须凭草，成周必仗仁。三峰宵旰切，万里渥恩新。

赋鵩言无累，依刘德有邻。风期仁祖帽，鼠讶史云尘。

禅叟知何幸，玄谈有宿因。双溪逢陆海，荆渚遇平津。

落日愁闻笛，何人为吐茵。生徒希匠化，寰海仰经纶。

疾愈蝉声老，年丰雨滴频。刘虬师弟子，时喜一相亲。
挽叠山先生
洪光基（宋代）

千古精忠日月光，恨无麟笔写堂堂。
迁家耻作梁江总，辟谷谁知韩子房。
死后十年应有待，轻生万里故非狂。
有儿可拾江边骨，须信人亡道不亡。
次韵吴民载告别觅酒二首 其二
谢薖（宋代）

齐下老从事，相逢青眼开。有朋方悃款，得汝更诙谐。

老兴此非浅，后车君与回。嘉蔬实空甒，并遣木奴来。
初九夜月二首
杨万里（宋代）

珍重姮娥住广寒，不餐火食不餐烟。
秋空拾得一团饼，随手如何失半边。
金刚随机无尽颂·无得无说分第七
释印肃（宋代）

圣贤皆一道，十方常浩浩。
当体即如来，何须苦修造。
双槿树
张文姬（南北朝）

绿影竞扶疏，红姿相照灼。不学桃李花，乱向春风落。
江树
吴融（唐代）

终日冲奔浪，何年坠乱风。谢公堪入咏，目极在云中。
同年庞汝弼赴宰临贺见过叙别因成感咏
宋庠（宋代）

朋好日寥落，征骖那忍闻。
先成数日恶，更负十年薰。
客棹秋泷水，官邮暮岭云。
图南尚良食，少作吊湘文。
醵饮刘园
赵汝鐩（宋代）

随意携盘馔，毋烦事礼文。
燕飞冲幕过，莺语隔墙闻。
兴自樽前发，韵从花下分。
诗成似供课，醉墨竞纷纭。
与胡祠部游法华山
苏轼（宋代）

陂湖欲尽山为界，始见寒泉落高派。
道人未放泉出山，曲折虚高泻清快。
使君年老尚儿戏，绿棹红船舞澎湃。
一笑翻杯水溅裙，余欢濯足波生隘。
长松搀天龙起立，苍藤倒谷云崩坏。
仰穿蒙密得清旷，一览震泽吁可怪。
谁云四万八千顷，渺渺东尽日所晒。
归途十里尽风荷，清唱一声闻露薤。
嗟予少小慕真隐，白发青衫天所械。
忽逢佳士与名山，何异枯杨便马疥。
君犹鸾鹤偶飘堕，六翮如云岂长铩。
不将新句纪兹游，恐负山中清净债。
句
张宗尹（宋代）

大书方字隄防老，剩卖田园准务閒。
颂一百则
释重顯（宋代）

尽大地是药，古今何太错。
闭门不造车，通途自寥廓。
错错，鼻孔辽天亦穿却。
孔平子书閤所藏石菖蒲
释道潜（宋代）

寒溪之滨，沙石之窦。产此灵苗，蔚然而秀。有美君子，采持而归。

文石相并，滀涵清漪。根盘九节，霜雪不槁。置之幽斋，永以为好。
壮观亭
米芾（宋代）

扶筇上瑶台，一笑领清绝。如何夜来风，独下前村雪。
中秋
王之道（宋代）

出户喜折屐，江天来翠岑。
看云忘久立，待月动微吟。
关塞重回首，简编劳系心。
琴中有山水，应解遇知音。
菩萨蛮 七夕作
谢应芳（元代）

锋棱磨尽方藏拙。老怀羞对天孙说。风叶动清商。依稀似九章。飘萧双鬓雪。卧看弯弯月。月缺有时圆。人无再少年。
南阳广文欲于荆襄卜居因而有赠
皮日休（唐代）

地脉从来是福乡，广文高致更无双。青精饭熟云侵灶，

白dk裘成雪溅窗。度日竹书千万字，经冬朮煎两三缸。

鲈鱼自是君家味，莫背松江忆汉江。
偈颂一百六十首
释宗杲（宋代）

佛子住此地，则是佛受用。
常在於其中，经行及坐卧。
用十梅韵签冯簿
王炎（宋代）

道本无垢净，境自有喧寂。
愿闻禅说中，何以得真实。
送成季 其三
韩淲（宋代）

想见庭闱日望归，好催帆影度山霏。团栾共颂椒花处，真乐人间是綵衣。
长江杂咏十一首 其五 无相寺心期亭
湛若水（明代）

无相心期期亦无，此心直与天为徒。从前欲问天何似，无相参前即是吾。
苏幕遮 翠涛以新诗见怀作此答之
王夫之（明代）

老犹惭，愁不死。燕子衔来，无限伤心字。春色三分还似此。

伤雨伤烟，了却韶光事。

有如痴，仍似醉。短剑光销，红蜡倾珠泪。一片潇湘东下水。

谁遣无情，长惹飞花坠。
致政杨图南佥判惠园亭石刻来索恶语寄题四首
周必大（宋代）

有竹无花山泽癯，有花无竹雪肌肤。
洛阳城里花连竹，迂叟规模定不迂。
奉送白翁老堂翁老先生荣归 其一
田所赋（明代）

勤就燕然手重摩，功名钟鼎转嵯峨。东山讵肯终安石，铜柱从嵯倚伏波。

输挽定劳黄发久，林泉忽藉碧云多。休言昼锦春如海，袛恐蒲车只尺过。
西楼望月
张籍（唐代）

城西楼上月，复是雪晴时。寒夜共来望，思乡独下迟。

幽光落水堑，净色在霜枝。明日千里去，此中还别离。
再次韵二绝句 其二
王庭圭（宋代）

新竹高斋凝燕寝，从教细雨落檐花。青山绿水中为县，卧拥黄紬听打衙。
癸酉六月奉诏修耤田记十一月诏罢赋诗
宋祁（宋代）

三时受诏拥緹油，曲笔无功苦思抽。
不得成书同太史，须知非我异春秋。
空言自合因人废，残藁犹应盖瓿留。
归卧私庭深阁笔，饱尝鸡膳太悠悠。
刘得仁墓
韦庄（唐代）

至公遗至艺，终抱至冤沈。名有诗家业，身无戚里心。

桂和秋露滴，松带夜风吟。冥寞知春否，坟蒿日已深。
赠山中友
谢翱（宋代）

散策乱山云，值此山林友。种松高及身，扫叶落随手。

斫尽松上枝，缚作山中帚。夜夜对西峰，明月生户牖。
冬夜读书示子聿
陆游（宋代）

宦途至老无余俸，贫悴还如筮仕初。
赖有一筹胜富贵，小儿读遍旧藏书。
借车
孟郊（唐代）

借车载家具，家具少于车。
借者莫弹指，贫穷何足嗟。
百年徒役走，万事尽随花。
次韵和元舆待制后浦宴集三首 其三
郭祥正（宋代）

谁为宓妃寻洛浦，且看芙蓉照秋圃。烂漫折随罗袖归，芬香忍对西风吐。

官池不属野人游，画鼓喧喧驾鹢舟。宾从欣陪史君去，筵开正在红云处。

独携椽笔发清唱，老鹤昂藏映鸡鹜。敢辞倒载委篮舆，绛腊行行夹城路。
句
刘乙（唐代）

扫石云随帚，耕山鸟傍人。（《闽志》）
漂泊岳阳遇张中行因汎舟洞庭晚宿君山联句
丁开（宋代）

元气无根株，地脉有断绝。日月互吞吐，云雾自生灭。

楚妃结幽互，巴客答清吷。宁知莽苍中，不假巨鳌力。

势阅南纪浮，思随西风发。形影寄孤舟，吾道成鴃舌。

笑谈正凌傲，俯仰不偪侧。每与景物会，未省欢娱毕。

叠翠晚愔愔，堕黄秋的的。鱼龙负赑赑，独鸟去不息。

旷原眇周抱，异境超慌惚。径度万顷空，忽得一拳碧。

稍稍鸡犬近，依依钟梵夕。推门月微堕，煮茗香初歇。

衣裳识霜信，瓶钵了禅悦。事定心源清，梦回斗柄直。

周游兴欲尽，长往计未决。出门更回首，沙水荡虚白。

美哉神禹功，已矣三苗国。山川长不朽，愚智俱可惜。

神交正冥冥，指点空历历。慎勿语俗人，桃源恐相失。
忆安常
李延兴（元代）

钟残水国夜初分，雪屋灯前梦见君。
阮籍途穷随处哭，杜陵诗好几回闻。
青山故国迷烟月，白首闲情寄水云。
苦恨东风不相识，吹人愁思转纷纷。
十月二十日晨起见枇杷花
周紫芝（宋代）

枝头红日退霜华，矮树低墙密护遮。黄菊已残秋后朵，枇杷又放隔年花。
颂古四十首 其二十八
释守珣（宋代）

见成公案便相当，秤则称兮斗则量。非较非年三十棒，至今平步也翱翔。
闻车驾幸金陵二首
郭印（宋代）

暂驻金陵跸，乘时更北辕。
六军思电击，万骑耸云屯。
运协中天数，人欣太祖孙。
重恢文武境，披莽立乾坤。
雨中登岳阳楼望君山
黄庭坚（宋代）

投荒万死鬓毛斑，生入瞿塘滟滪关。(生入 一作：生出)
未到江南先一笑，岳阳楼上对君山。

满川风雨独凭栏，绾结湘娥十二鬟。
可惜不当湖水面，银山堆里看青山。
和韦开州盛山十二首。竹岩
张籍（唐代）

独入千竿里，缘岩踏石层。笋头齐欲出，更不许人登。
沁园春 赠安闲子周高士
李道纯（元代）

真鼎真炉不无不有，惟正惟中。向静里施工，定中斡运，寂然不向，应感潜通。

老蚌含珠，螟蛉咒子，个样真机妙莫穷。只这是，若疑团打破，顿悟真空。

采铅不离坤宫。运符火、须当鼓巽风。向北海波心，生擒白虎，南山火里，捉住青龙。

二物相投，三关一辏，炼出神丹满鼎红。藏身处，且和光混俗，是谓玄同。
观古作者梅诗戏成一章
刘迎（金朝）

翠袖佳人修竹傍，风姿绰约破湖光。静中惯识形神影，妙处谁湖色味香。

观想有灵通水月，孤音无侣伴冰霜。故人愁绝今何许，烟雨霏霏子半黄。
壬申元夕目眚未间时有庾岭警报
张萱（明代）

银河五夜驾星桥，莲焰兰膏玉漏遥。摄目篝灯呼小妇，闭门留月度良宵。

儿童喜报紫姑至，衰病□怜綵笔骄。为问昆崙关外戍，捷书何事尚寥寥。
庚寅人日雨夕大雷电激而成雹阳专而阴不胜寒
方逢振（宋代）

顷田十万银裹封，东皇未肯开冶鎔。
山眩水晃人灭踪，痴猿冻鹤惊折松。
邻鸡失旦僧懒钟，昏晓不辨天地聋。
盐虎坐险终陷凶，狞狮见日空眼红。
书生径卧身龙钟，讽谏不到齐王宫。
灞陵无驴句不工，万象丑怪难形容。
我闻古语盈尺丰，今深一丈愁杀农。
欲将此意问天公，天公高高高几重。
春日陪宴会春园亭
赵抃（宋代）

为怕三春过，因谋数刻狂。醉轻欣射中，欢甚惜歌长。

骄马花间系，啼莺柳下藏。前旌归去晚，十里淡风光。
呈齐之二首 其二
赵蕃（宋代）

夜闻袁宏诵诗声，空山寂寞鱼龙惊。丈夫有才不贫贱，倦游何乃困长卿。

平生读书得力处，公卿褐夫安重轻。鸿鹄一飞定千里，俯首莫与燕雀争。
遣兴
李吕（宋代）

一身欲着身无处，万事不疑心始閒。
仆仆红尘皆苦相，何时挟策过东山。
和甄云卿诗 其二
孙应时（宋代）

谁贪上党误长平，白日尘沙万里冥。死骨不应雠未雪，哀歌长里气如屏。

经生未减公孙董，边将何如去病青。安得君侯提八阵，春风犁遍漠南庭。
新秋晚眺
德隐（清代）

山中多晚凉，清风厉秋节。
遥瞻四五峰，壁立皆奇绝。
修竹傍林开，乔松倚岩列。
黄菊散芳丛，清泉凝白雪。
对此怀素心，千里共明月。
愿保幽贞姿，岁寒双皎洁。
感皇恩 昔向长年老敕断家事，无令子孙关白
王恽（元代）

绩，照映一世，未老得请于朝，亦慕子平为人，尽以内务付之。诸郎其贤于人远甚，某喜闻而乐道之，为赋此，以歌其盛德云节序四时闲，功成还退。此事君侯与心会。幽亭高卧，眼冷画堂金翠。越装都付与、诸郎辈。虎帐筹边，锦＊歌凯。惨淡风云梦江海。大绍挂壁，小隐一枝松盖。清闲人道胜、中书拜。
画堂春
姜特立（宋代）

故园二月正芳菲。红紫团枝。一番草绿谢郎池。人醉如泥。

底事番乡风物，年年独殿芳时。无情燕子背人飞。似愧春迟。
与张折冲游耆闍寺
孟浩然（唐代）

释子弥天秀，将军武库才。横行塞北尽，独步汉南来。

贝叶传金口，山楼作赋开。因君振嘉藻，江楚气雄哉。
岑港访木城遗阯
张王熙（清代）

移家入海投山乡，城西迤逦山路长。指顾忽下岑港岭，炮轰震路来何方。

我生才得出水火，一枝聊借开巾箱。编零简断亦何考，询诸土人知其详。

云昔有明在中叶，倭人来寇窥海疆。悬悬内瞰觊盘据，兵法扼隘此其吭。

不难御炮沙土碎，木城坚峙逾金汤。城乡首尾击能应，更有戈船相翱翔。

山坳重叠亦天堑，狡贼离披潜遁藏。吁嗟御寇似御水，横流一溃难堤防。

往事迁流二百载，人士吊古空斜阳。
夏至过东市二绝
洪咨夔（宋代）

插遍秧畴雨恰晴，牧儿顶踵是升平。
秃穿犊鼻迎风去，横坐牛腰趁草行。
前诗意有未尽更赋一章
王彦泓（明代）

高斋丝竹侑元文，也许彭宣一度闻。江令未能兼傅粉，无方只度使持裙。

奴依颖士知才藻，婢侍康成熟典坟。莫学罗敷更羞涩，使君今日是夫君。
三月三十日程氏馆饯杜十四归京
元稹（唐代）

江春今日尽，程馆祖筵开。我正南冠絷，君寻北路回。
谋身诚太拙，从宦苦无媒。处困方明命，遭时不在才。
逾年长倚玉，连夜共衔杯。涸溜沾濡沫，馀光照死灰。
行看鸿欲翥，敢惮酒相催。拍逐飞觥绝，香随舞袖来。
消梨抛五遍，娑葛𣩄三台。已许尊前倒，临风泪莫颓。
送赵子渊知颍州
梅尧臣（宋代）

旧谷不栖亩，新春原鹿饥。
野荒多寇夺，诏发抚疲羸。
驿骑东风急，菑田小雨迟。
尘同汉太守，膏泽亦能随。
花发上林
独孤授（唐代）

上苑韶容早，芳菲正吐花。无言向春日，闲笑任年华。

润色笼轻霭，晴光艳晚霞。影连千户竹，香散万人家。

幸绕楼台近，仍怀雨露赊。愿君垂采摘，不使落风沙。
怀郑蕃修
宗智（清代）

云流三更月，天馀几夕秋。呼童煎石髓，放眼上蓬楼。

况有黄花对，安知白发羞。所嗟人异水，不向故园流。
咏史 其一
章学诚（清代）

浩浩今古，茫茫长途。俯仰上下，局蹐微躯。学书学剑，卓荦为儒，横览百家，高挹典谟。

腾踔奇伟，斯称吾徒。思通八极，目想九区。
上李邕
李白（唐代）

大鹏一日同风起，扶摇直上九万里。
假令风歇时下来，犹能簸却沧溟水。
世人见我恒殊调，闻余大言皆冷笑。(闻 一作：见)
宣父犹能畏后生，丈夫未可轻年少。
释老六言十首 其七
刘克庄（宋代）

今无寻师重趼，古有求人宿舂。道在青牛关外，经来白马寺中。
朱在明阻冻返棹暂泊都门辄诗往讯
黎民表（明代）

十丈滹沱雪，凝寒转不禁。遥怜回客棹，犹似恋朋簪。

高枕悬归梦，层城隔醉吟。谁知倦游者，一倍故人心。
代人上平江徐郎五首
曾协（宋代）

汉朝法从让严徐，却数群公总不如。
千载流芳传竹简，一言偃革见囊书。
由来东海传高阁，复见甘泉载后车。
富贵功名两相似，昆丘元自产璠玙。
薏苡
苏轼（宋代）

伏波饭薏苡，御瘴传神良。
能除五溪毒，不救谗言伤。
谗言风雨过，瘴疠久亦亡。
两俱不足治，但爱草木长。
草木各有宜，珍产骈南荒。
绛囊悬荔支，雪粉剖桄榔。
不谓蓬荻姿，中有药与粮。
舂为芡珠圆，炊作菰米香。
子美拾橡栗，黄精诳空肠。
今吾独何者，玉粒照座光。
梧桐士女
郯韶（元代）

厌厌微步出深宫，露湿红绡怯晚风。
争信长门今夜月，肯分清影照梧桐。
惜梅
滕岑（宋代）

沈瘦难禁诗作魔，年年诗句为花多。
亦知习气要除尽，奈此高风胜韵何。
题陈虎顺东皋诸景五首 其二 锦袍湾
黎遂球（明代）

每饮金龟酒，如游贺监湖。花下美人归，霞起儿童呼。
忆亲写怀
曹义（明代）

别违春复夏，几度念庭闱。白昼随云倚，清宵凭梦归。

关山云阻隔，音问雁来稀。若问南还日，西风紫蟹肥。
郊庙朝会歌辞建隆乾德朝会乐章二十八首
佚名（隋代）

待漏造王庭，威位盛莫京。
纷纶簪组列，清越佩环声。
礼饮终三爵，韶音举九成。
永同凫藻乐，千载奉升平。
祀马将军竹枝辞
马之纯（宋代）

曹州孽火遍烧天，不见兵车只汉川。
若得将军把关要，鸦军不用过山前。
少保张公挽词三首 其三
孙觌（宋代）

并辔天街里，联裾省户中。追参两班合，醉笑一尊同。

我老犹占鵩，公豪正吐虹。忽骑箕尾去，悽断白头翁。
题柯博士墨竹
甘立（元代）

嶰谷春回落粉香，拂云和露倚苍苍。月明后夜吹箫过，应是伶伦学凤凰。
太守林太博赠瑞香花
刘克庄（宋代）

吟讽攀翻到月斜，众惊奇宝聚贫家。
高才盍视宫中草，退士聊看屋角花。
未必园丁谙树性，更愁墨客笑姜芽。
画堂金鼎熏兰麝，岂有天然韵可夸。
道中景物甚胜吟赏不暇因复作此
张栻（宋代）

支筇石壁听溪声，却看云山万叠新。
总是诗情吟不彻，一时分付与吾人。
前日寓邑偶值乍寒陈刘二生济我以衣童生济我以衾既别为二诗以赠 其一 赠陈元佐刘士宗
王十朋（宋代）

肌体生鳞须飒毛，衰年怯冷欲儿号。无人来绽韩公袄，有友能儿范叔袍。

入手乍惊儒袖阔，披身尤喜义襟高。书生忍冻谁相顾，共弊轻裘赖我曹。
盘洲杂韵上 玉珑松
洪适（宋代）

品轧酴醾架，名疑雾淞花。□将□假借，可但鄙金沙。
相和歌辞。长门怨二首
高蟾（唐代）

天上何劳万古春，君前谁是百年人。魂销尚愧金炉烬，

思起犹惭玉辇尘。烟翠薄情攀不得，星芒浮艳采无因。

可怜明镜来相向，何似恩光朝夕新。

天上凤凰休寄梦，人间鹦鹉旧堪悲。

平生心绪无人识，一只金梭万丈丝。
张武略
王逢（元代）

张武略，马中骠，鸷中鹗。神清气完志落落，决眦万里空沙漠。

红巾据有南兰陵，无人先执蝥弧登。角弓朝分云汉月，血刃暮洗官壕冰。

黄金璅甲镇江徼，食箪浆壶骈父媪。刁斗严城令密传，菜果漫村迹如扫。

睦州方腊绝饟道，素服威名罢侵扰。陋邦寇劫谁使然，令我诸君师尽老。

孟劳宝刀龟甲文，翻然佩之星入氛。虎贲千百济虓猛，禽狝草薙收奇勋。

浙东元帅亦不群，罗闉狗附联阵云。两军鼓行屋瓦坠，杀声直上苍天闻。

牙张距趯开复合，左启右胠烟坌接。势如惊飙振槁叶，冒围蹂贼贼胆詟。

贺兰阴拱仅自守，檀公上计无乃走。王琳遗爱寿阳间，袁崧殉名沪渎口。

妖星党现秋日微，英雄命薄将安归！连营陷敌泯功业，别部抱愤无晶辉。

残兵故吏望乡哭，偷生可诛死可录。我招其魂歌楚曲，高寒吹下双鸿鹄。
绍定闽寇平上功省府黄伯
郑清之（宋代）

君莫愁，君莫愁，
不龟澼絖能封侯。君莫愁，
君莫愁。腰六相印一侯裘。
看渠涎颡与躄足，千金信矣壶中流。
荻花江月正佳耳，青衫浪泣琵琶舟。
短衣楚制乃翁喜，未必挽弓右丁字。
貂蝉本是侍臣冠，有时出自兜鍪裹。
虽然万户将军臂，夜逢醉尉头抢地。
卖薪愚妇轻买臣，不信读书有奇事。
世间众万无定容，桃笙木棋唯所逢。
秋来桂菊黄金丛，千机锦绣开芙蓉。
西风也解作富贵，岂必桃李专春风。
得时失据自甘苦，姑置是事天梦梦。
君莫愁，君莫愁，
双手试扪舌在不。
东湖诗十首
黎廷瑞（宋代）

万顷湖波水渺茫，两堤新绿柳丝长。
晚来疏雨浮鸥外，何处渔郎泛小航。
去妇词二首
魏允中（明代）

落花飞絮共悠悠，怕入东风燕子楼。
为看武陵源里水，断肠东去不西流。
隆中对
陈寿（魏晋）

亮躬耕陇亩，好为《梁父吟》。身长八尺，每自比于管仲、乐毅，身人莫之许也。惟博陵崔州平、颍川徐庶元直与亮友善，谓为信然。

身先主屯新野。徐庶见先主，先主器之，谓先主曰：“诸葛孔明者，卧龙也，将军岂愿见之乎？”先主曰：“君与俱来。”庶曰：“此人可就见，不可屈致也。将军宜枉驾顾之。”

由是先主遂诣亮，凡三往，乃见。因屏人曰：“汉室倾颓，奸臣窃命，主上蒙尘。孤不度德量力，欲信大义于天下；而智术浅短，遂用猖蹶，至于今日。然志犹未已，君谓计将安出？”

亮答曰：“自董卓以来，豪杰并起，跨州连郡者不可胜数。曹操比于袁绍，则名微而众寡。然操遂能克绍，以弱为强者，非惟天身，抑亦人谋也。今操已拥百万之众，挟天子而令诸侯，此诚不可与争锋。孙权据有江东，已历三世，国险而民附，贤能为之用，此可以为援而不可图也。荆州北据汉、沔，利尽南海，东连吴会，西通巴、蜀，此用武之国，而其主不能守，此殆天所以资将军，将军岂有意乎？益州险塞，沃野千里，天府之土，高祖因之以成帝业。刘璋暗弱，张鲁在北，民殷国富而不知存恤，智能之士思得明君。将军既帝室之胄，信义著于四海，总揽英雄，思贤如渴，若跨有荆、益，保其岩阻，西和诸戎，南抚夷越，外结好孙权，内修政理；天下有变，则命一上将将荆州之军以向宛、洛，将军身率益州之众出于秦川，百姓孰敢不箪食壶浆以迎将军者乎？诚如是，则霸业可成，汉室可兴矣。”

先主曰：“善！”于是与亮情好日密。

关羽、张飞等不悦，先主解之曰：“孤之有孔明，犹鱼之有水也。愿诸君勿复言。”羽、飞乃止。
虞美人·黄昏又听城头角
纳兰性德（清代）

黄昏又听城头角，病起心情恶。药炉初沸短檠青，无那残香半药恼多情。
多情自古原多病，清镜怜清影。一声弹指泪如丝，央及东风休遣玉人知。
宰邑垂满喜与王梅溪孙主簿合并承入秋闱当别
陈宓（宋代）

贡士何年屋万间，手栽仙桂万人攀。
闻孙雅有祖风烈，想见霜袍万眼环。
邻墙梅花
张昱（元代）

腊后春才到，寒香袭素袍。梅花如有意，不在粉墙高。
九日独游怀故人
张耒（宋代）

故人分散在天涯，九日登临独叹嗟。
人世光阴催日日，乡闾时节自家家。
风烟满眼临秋尽，鼓角荒城送日斜。
取醉凭谁正乌帽，遣愁犹强插黄花。
书窗即事
林希逸（宋代）

此心无著自超然，粗粝随宜醉即眠。喜读佛书非佞佛，赋游仙曲岂求仙。

涪翁语忌随人后，康节图看到画前。老书蓬窗聊尔耳，何曾敢道慕诸贤。
句
宝佑时人（宋代）

空使蜀人思董永，恨无汉剑斩丁公。
送朱二十赴涟水
方干（唐代）

到县却应嫌水阔，离家终是见山疏。
笙歌不驻难辞酒，舟楫将行负担书。
为政必能安楚老，向公犹可钓淮鱼。
鸾凰取便多如此，掠地斜飞上太虚。
嘉禾百咏 其三十三 宣公桥
张尧同（宋代）

祗因裴少保，功业败垂成。往往桥边客，今犹恨未平。
送徐季止还南雍
王鏊（明代）

悠哉复悠哉，客眉郁郁今日开。两家兄弟各千里，同日报道从南来。

忆我行年十八九，来往君家最云久。君家兄弟世所稀，文采风流仍孝友。

吾家兄弟颛且蒙，气味颇与君家同。夜镫对照南国雨，春服同行沂上风。

今夕何夕忽相见，高楼夜月频开燕。人生会合那可常，忽忽城东又追饯。

吾家子由亦欲旋，治任约共枫桥船。劝君为我还少住，别后离愁分四处。
训蒙绝句 致知
朱熹（宋代）

此心原自有知存，气蔽其明物又昏。渐渐剔开昏与蔽，一时俱透理穷源。
石屋辞三章为彭通府作 其二
王立道（明代）

有美人兮山之阳，芙蓉衣兮薜萝裳。憩夕驾兮蒙谷，望朝暾兮扶桑。

潺湲兮飞泉，旖旎兮垂杨。石嵚岑兮嵌砑，峰峦矗兮翠苍。

湖潋滟兮秋水碧，洞幽閒兮春草香。采瑶花兮盈把，宿石髓兮为粮。

访隐沦兮绝涧，想奇独兮高冈。君一去兮独遗邛，欲往从兮江水长。
丰干寒山拾得图赞
释法薰（宋代）

三人必有我师，臭肉元同一味。
把手聚头，苏卢悉里。
只因一等把舌，两个隐身无地。
可惜当初国清寺裹，一队懞憧师僧，
更没些子意智。
馀姚待县官致语口号
史浩（宋代）

浙右风烟属舜亭，几年才此萃群英。棠敷灵荫连天阔，湖泛恩波澈底清。

醉吸霞光金盏窄，笑扶花影玉山倾。定知太史先占瑞，天外祥星一处明。
祠禄满不敢复请作口号
陆游（宋代）

白首还山不自存，天书四降海边村。
惭非故将前侯比，误辱优边养老恩。
龟寿自应能食气，鹤归那得更乘轩。
从今再草公车奏，惟有挂冠神武门。
旌德观
郑清之（宋代）

半生东甬数间屋，一日西湖十首诗。
回首风光少年客，春山拥翠作蛾眉。
寿成惠圣慈佑太皇太后阁春帖子
卫泾（宋代）

北内风光别，仙家日月闲。
紫皇天下养，金母在人间。
淳佑壬子王正人谒仙荐芗有感而题
赵善浥（宋代）

企仰仙岩岁已深，此行一见即知音。
水帘不卷非朝夕，芝石长生到古□。
孤鹤来迎疑识面，片云飞去出无□。
相逢总是旌阳侣，唤起先生问剑□。
新城道中赋得陌上尘
谢与思（明代）

紫陌游飙驶，红尘大陆驰。氤氲烟共袅，惨澹昼能移。

附岂禆南岳，流将断积澌。画轮喧际失，官柳暗中萎。

缨集清谁濯，帷轻扑自垂。尘挥忆王衍，扇障蚩元规。

莫清贫家甑，从侵酒阁旂。还看五陵侠，不惜绮罗缁。
冬夜月下作
陆游（宋代）

造物宁能困此翁，浩歌庭下答松风。
煌煌斗柄插天北，焰焰月轮生海东。
皂纛黄旗都护府，峨冠长剑大明宫。
功名晚遂从来事，白首江湖未叹穷。
旅次闻砧
李中（五代）

砧杵谁家夜捣衣，金风淅淅露微微。

月中独坐不成寐，旧业经年未得归。
摸鱼儿
赵必岊（宋代）

倚西风、招鸿送燕，年华今已如客。青奴一饷贪凉梦，昨夜酒红无力。

愁似织。听鸣叶寒蝉，话到情无极。舞衣春入。叹带眼偷移，琴心不断，襟袖旧时窄。

红尘陌。谁寄佳人消息。任他珠网瑶瑟。金钗两鬓霓裳曲，总是浪歌闲拍。

长夜笛。且慢析轻匀，留醉酒垆侧。烟青雾白。望残照关河，晴云楼阁，何处是秋色。
鬼瞰吟
高斯得（宋代）

相公不入府，地走湖上宅。
朝游庙堂上，暮作水云客，
公府爵罗张，别墅车毂击。
三日敛履朝，万楫戈船疾。
畔官羲和诛，离局春秋责。
主宽置不问，士佞那敢斥。
倡优湛夜宴，台馆穷晨策。
华堂枕千岩，幽龛通百尺。
知非晋公洞，故是伯有窟。
蘧蘧梦蝶飞，冉冉长蛇出。
烦冤哭中夜，魑魅来白日。
方期燕婉求，难拒幽明迫。
天下相厥居，鬼乃瞰其室。
不见霍氏亡，千妖日丛积。
不见蔡京败，万怪无宁迹。
持危岂颠坠，起秽宜荡涤。
君看韩家园，斜阳空寂历。
贺新郎 为李仲壶驾部题空谷自馨图
胡薇元（清代）

万汇争儇媚。自当时三闾去后，无人结佩。记取金闺滋九畹，曾与素心相对。

和露种馨香未坠。一卷离骚才注罢，纵当门也要勤浇溉。

羞丛伍，閒萧艾。那知天意容憔悴。任几番摧烧拉杂，许多颠沛。

唯有孤芳难采撷，脉脉自开石背。看摇落霜天冷晦。

品量群芳谁弟一，有灵芬超出群芳外。思空谷，寄深慨。
旅怀
李频（唐代）

万里共心论，徒言吾道存。奉亲无别业，谒帝有何门。

水宿惊涛浦，山行落叶村。长安长梦去，欹枕即闻猿。
和通判太博鸡冠花十韵
梅尧臣（宋代）

神农记百卉，五色异甘酸。
乃有秋花实，全如鸡帻丹。
笼烟何秋秋，泫露更团团。
取譬可无意，得名殊足观。
逼真归造化，任巧即雕剜。
赤玉书留魏，丹砂句诵韩。
诚能因物比，谁谓一时难。
有客驱辞颖，临风运笔端。
尝嗟古吟缺，每惜此芳残。
揣情苦精妙，继音惭未安。
高县丞不负堂诗
何梦桂（宋代）

闲丞八品一官卑，许赞男邦问便宜。
议论是非晴雨异，刑囚出入重轻疑。
案头涉笔余心愧，松下哦诗官事隳。
丞得君来真不负，只应百姓与天知。
九川行
何景明（明代）

君不见自从天地开，天下之水皆西来。黄河昆崙一线出，下转秦甸轰奔雷。

长江广汉两荡潏，浊泾清渭中萦回。帝遣九龙下治此，江汉安流泾渭理。

华岳中断仙掌高，却放黄河行万里。九龙蜿蜒上天去，至今犹馀九川水。

秦中云雨四时遍，北地尘沙几回徙。我来长安不见九，川水得见九川子。

九川子是非常人，朝辞川上麋鹿群，夕盒青琐为帝臣。

已从华衮补日月，况执彤管排风云。长风西来吹北极，西望川流渺何极。

野岸空悬舟楫心，塞林暮绕波涛色。吁嗟江汉犹阻兵，中原不见黄河清。

虺蛇豺虎满道路，黄埃浊浪无人行。九川子，何不更鞭九龙起，坐视天下横流水。
画山水图荅大愚
荆浩（唐代）

恣意纵横埽，峰峦次第成。笔尖寒树瘦，墨澹野云轻。

岩石喷泉窄，山根到水平。禅房时一展，兼称苦空情。
弹弓二首 其二
曾习经（清代）

语鹊飞鸦稍稍春，平林抛弹赌腰身。故教桃叶挑鸾绶，不惜金丸委麝尘。

流水游龙徒一哄，秃襟小袖自相亲。长安儿媳今浮侈，头白潜夫感慨新。
吴趋曲送萨天锡
李孝光（元代）

四座并清听，有客歌《侠邪》。《侠邪》不可听，听我为尔歌《吴趋》。

美人珠衱貂诸于，美人宝钗有九雏，美人投我明月珠。
方方壶云林图
柯九思（元代）

仙人危太朴，屏迹云林间。河车运金液，九转成大还。

苦辛三十载，得道鬓已斑。弱水政清浅，蓬莱那可攀。

娇娥贮金屋，霜露零秋山。勿猜松柏操，不及桃李颜。
乍归呈许君公度
方回（元代）

东南天地早闻名，三载吾邦沸颂声。
山好更饶诗句好，江清未抵使君清。
涓涓流水秧田足，细细吹风麦陇晴。
客子归来问耕获，故园似可养残生。
拟曾晰莫春唱答歌六章 其二
戴亨（清代）

春风融融兮沂水洋洋。高天厚地兮供我相羊。何思何虑兮与时偕行。
遁翁赐诗不已复次韵二首
方回（元代）

登畿稍借隙阴赊，告后谋猷岂不嘉。
未断周妻及何肉，已忘党酒与陶茶。
病躯度日惟凭药，秃鬓经春不识花。
赖有公诗满归橐，定成多宝骇贫家。
赠欧阳令君十二咏并引 其十二 迓天恩
程敏政（明代）

民喜令君来，不喜令君去。令君可淹留，终当入朝著。

一日下徵可，行李戒徒御。却辞花县封，转上柏台署。

耿耿存去思，纷纷播芳誉。只应揽辔日，不忘鸣琴处。
冬夜伍国开有开同诸从过宿小楼以酒态美如嵇叔夜诗才清似沈休文为韵赋十四绝 其九
李孙宸（明代）

主人有酒癖，客子负诗才。诗酒差相敌，从君日日来。
减字木兰花·苍崖万仞
黄庭坚（宋代）

苍崖万仞。下有奔雷千百阵。自古危哉。谁遣西园漝麽来。

猿啼云杪。破梦一声巫峡晓。苦唤悉生。不是西园作麽平。
江南曲
华幼武（元代）

郎上渡江船，妾倚江边树。空挽柳丝长，系郎船不住。
雨中邀李范庵过天竺寺作 其二
苏轼（宋代）

老禅趺坐处，疏竹翠泠泠。秀色分邻舍，清阴覆佛经。

萧萧日暮雨，曳履绕方庭。
题云间阁
赵希浚（宋代）

昔年严大夫，偶来怨迁谪。我本麋鹿姿，得此已自适。

乘閒陟上方，□寻唐人石。岂期当三伏，一天云四幂。

快哉风南来，万籁相呼吸。雨馀禾麻润，是山皆喜色。

一杯倾晚饮，绿瓜间未实。是非不到耳，休厌山城寂。

树影抹横烟，角声暗落日。长江去不返，况此百年客。

企首老玉仙，白发何由摘。
圆明园四十景诗 其三十六 涵虚朗鉴
弘历（清代）

涵虚斯朗鉴，鉴朗在虚涵。即此契元理，悠然对碧潭。

云山同妙静，鱼鸟适清酣。天水相忘处，空明共我三。
读书
刘文嘉（清代）

吾年日衰老，复值离乱世。穷居人迹稀，白昼柴门闭。

从来腐儒状，自不厌粗粝。晨起摘园疏，晚菘颇甘脆。

饱食无所为，摊书喜晴霁。清兴曾不孤，同志有吾娣。

奥旨共钻研，道义相砥砺。为日苦不足，夜夜镫膏继。

童孙侍隅坐，似解闻孝悌。家法守一经，长为子孙计。

可奈纲纪颓，邪说众为蔽。六经将灰埃，把卷时陨涕。
赋得枫叶微红近有霜
赵进美（明代）

郭外西风绕岸斜，长林秋静有啼鸦。微寒已入娟娟月，远色初分澹澹霞。

千里题书临白雁，重阳疏雨映黄花。洞庭木叶伤心日，寂寞怀人在水涯。
发山阳
孔平仲（宋代）

黄昏饮官酒，半夜解扁舟。钩帘得清景，风月满淮流。

天垂与波接，野静更烟浮。深有乘槎兴，银河或可求。
挽李季文二首
吴芾（宋代）

世趋捷径蹈危机，公独安恬度岁时。
但见谦谦卑自牧，不为赫赫急人知。
政成名已闻丹扆，官满身将上赤墀。
岂料一朝成奄忽，空传南国去思碑。
竹溪再和余亦再作 其九
刘克庄（宋代）

舍车出郊步屧，系鞋入院不靴。未妨扶九节杖，似曾踏八花砖。
遣兴五首 其五
杜甫（唐代）

吾怜孟浩然，裋褐即长夜。赋诗何必多，往往凌鲍谢。

清江空旧鱼，春雨馀甘蔗。每望东南云，令人几悲吒。
琅华洞天
张镃（宋代）

琪树已无尘，山幽地更灵。
羽流来往熟，仙饭设青精。
送赵一叔江西漕赴召三首
赵蕃（宋代）

我捧江西檄，公乘使者车。
飞腾今已去，留落又何如。
谁敢怀离阔，惟思读诏除。
九州期大庇，宁独爱吾庐。
拟唐人送宫人入道（二首）
李濂（明代）

蚤承丹诏入华清，却戴黄冠出汉京。
箫谱好传秦弄玉，炼师初汉许飞琼。
衣沾别岛朝霞色，梦断长门夜雨声。
十二层楼何处所，芙蓉花外是仙城。
以诗代书别后寄赠诗
陆倕（南北朝）

余本水乡士，闭门江海隅。时逢世道泰，蹇足步高衢。

名成宦虽世，效微功日疏。入仕乘肥马，出守拥高车。

关门游昔吏，迁亭有故书。江派资贤牧，宗英出建旟。

不劳王布鼓，无赖露田车。弼政非责实，求名已课虚。

长卿病犹在，修龄疾未祛。讵知亭长肉，宁挂府丞鱼。

不能未能止，内讼惭诸已。黾勉从王事，纚舟出淮泗。

朋故远追寻，暝宿清江阴。明旦一分手，翻飞各异林。

归舟随岸曲，犹闻歌棹音。行者日超远，谁见别离心。

夕次冽洲岸，明登慈姥岑。水流多回复，余归良未寻。

江关寒事早，夜露伤秋草。心属姑苏台，目送邯郸道。

葭苇日苍苍，亲知慎早凉。刘兄消渴病，休摄戒无良。

殷弟癫眩疾，行止避风霜。刘侯有馀冷，宜饵陟厘方。

伏子多风咳，门冬幸易将。率更爱雅体，体弱思自强。

吏曹勉玉润，讽议勖金相。比部多暇日，奚用肆龙章。

建德何为者，无堕无人乡。记室朋从暇，露蝎附行商。

议曹坐朝罢，尺板嗣徽芳。双栖成独宿，俱飞忽异翔。

眷言思亲友，沉思结中肠。追惟畴昔时，朝府多欢暇。

薄暮尘埃静，飞盖遥相迓。李郭或同舟，潘夏时方驾。

娱谈终美景，敷文永清夜。促膝岂异人，戚戚皆朋娅。

今者一乖离，漼然心事差。山川望犹近，便似隔天涯。

玉躬子加护，昭质余未亏。八行思自勉，一札望来仪。
奉和经略司徒侍中垂萝洞之什
强至（宋代）

洞里流泉过几家，洞门一醉兴何赊。
桐飘欲下题诗叶，桃笑犹何误客花。
清结晚阴堪宿鸟，绿牵春蔓拟藏蛇。
相君宴喜缘宾乐，滻上谁人合姓车。
题黄河清艮岑幽居
余阙（元代）

大明照四海，之子乃陆沈。远绝仁义绊，结宇幽嵓阴。

荟翳谷中仁，崭崱北山岑。窗莺响初荫，陇月颓夕林。

时凭曲水几，萧散发长吟。委化谅为达，滞乐恐遂淫。

援琴鼓招隐，念子为薰心。
猗绿惠烛
许棐（宋代）

剪剪春生万卷堂，一花知胜几萤光。痴儿不识半行字，只解高烧照海棠。
念奴娇
朱敦儒（宋代）

老来可喜，是历遍人间，谙知物外。看透虚空，将恨海愁山，一时外碎。免被花迷，不为酒困，到处惺惺地。饱来觅睡，睡起逢场作戏。

休说古往今来，乃翁心里，没许多般事。也不蕲仙不佞佛，不学栖栖孔子。懒共贤争，从教他笑，如此只如此。杂剧打了，戏衫脱与呆底。
西江月 为范南伯寿
辛弃疾（宋代）

秀骨青松不老，新词玉佩相磨。灵槎准拟泛银河。

剩摘天星几个。

奠枕楼东风月，驻春亭上笙歌。留君一醉意如何。

金印明年斗大。
孙使君飞游亭
戴表元（宋代）

江南泽国多烟水，年少轻身作游子。
适来衰懒畏奔驰，忽见飞游平地起。
飞游主人人中仙，曾乘千斛凌风船。
船头画鼓催行酒，船尾红妆歌采莲。
收篙卷纶今尚乐，却悔从前风浪恶。
青云裘褐一鸥身，白发山林五湖客。
我来花雾红霏霏，此游如山何处飞。
但当共坐索酩酊，溪塘过雨春肥。
君不见鸱夷名成沧海去，富贵畏人如脱兔。
又不见羊裘钓客桐江上，一出张皇动星象。
何如飞游主人亭上饮，醒与客论酣即寝。
寝酣忽作江湖梦，风雨漂摇游不动。
宫词四首 其四
江源（明代）

泪沿红粉湿罗巾，争奈君恩别处新。

惆怅近来消瘦尽，隔帘教唤妇医人。
游古费城北岭寺
王烻（清代）

岭无依傍势孤尊，带水屏山开寺门。晴潦白侵空碛界，春畴绿到远峰根。

层层栝柏依岩屋，历历鸡豚对岸村。却下西坡归路晚，回头殿角夕阳痕。
春日即事
刘弇（宋代）

岁月催人误壮图，风清官况强支吾。春来酒病寻常有，老去花迷大杀无。

慵里盛添诗债负，閒中赢得睡工夫。谁知到此扁舟内，白面书生瘦矣乎。
南浦
吴慈鹤（清代）

章水平铺碧玉流，稀疏红翠可怜秋。劝君莫下销魂浦，三板轻船不载愁。
赠蔡俊民挟雷法妆眼科北行
陈杰（宋代）

乖龙卷雨焦土山，妖蟆蚀晴长夜漫。
安得霹雳鞭龙起，取光还天磔蟆死。
寥落风霆道术空，坐看短世入盲聋。
南人巫医尚方满，一试两长君恨晚。
丈人观
陆游（宋代）

黄金篆书扁朱门，夹道巨竹屯苍云。
崖岭划若天地分，千柱耽耽压其垠。
缨冠肃谒丈人君，广殿空庭吹宝熏。
摩挲画墙手为皲，异哉山夔与土羵。
物怪齾齾冠丘坟，仙人佩玉杂帨＊。
手整貂冠最不群，欲去不忍恨日曛。
道翁采药昼夜勤，松根茯苓获兼斤。
人芝植立强骨筋，狗杞群吠声狺狺。
山炉小甄吹幽芬，朱颜不饮常自醺。
我亦宿诵五千文，一念之差堕世纷。
逝将从翁走如麋，隐书秘诀何由闻？
和宇文汉州□□气房楼记诗
魏了翁（宋代）

房公胸中妙刀尺，翦刻玻璃贮寒碧。
今侯着楼於其上，竹色荷光得良觌。
诗来殷勤问故侯，别日虽赊情转密。
因思当年飞盖游，鸥鹭不惊潜鲤出。
春浓雪絮人影乱，秋老云松半天屹。
苏公二十四桥月，尚爱西湖风月夕。
江山好处余恋嫪，纵不即人人自即。
况今檐撩云与齐，激楚高歌友朋集。
向来寒乞翻自嗤，诗扫黄泥已无迹。
功名老我后加鞭，文字余人先夺席。
欲搜万象供刻画，自有此湖难此笔。
终当为君记斯游，摹写苍颜真六一。
印度在禅河庵与予寺舍相距五里纪事 其一
邢昉（明代）

结伴先结懒，买山先买寺。东西不可料，五六年间事。

朝旭开远光，松筠一步地。与君隔一河，谁是王居士。

庵以何为名，宛有伊人意。枕边衣带水，澹澹涵一篑。

比我床前绿，清幽乃不啻。磬声浮水上，此境安能觊。
蔬圃绝句
陆游（宋代）

冲雨冲风不怕寒，晚来日出短蓑乾。
遶畦拾块真为乐，莫作陶公运甓看。
游宝云寺，得唐彦猷为杭州日送客舟中手昼一
苏轼（宋代）

二妙凋零笔法空，忽惊云海戏群鸿。
清诗不敢私囊箧，人道黄门有父风。
五郊乐章。雍和
魏徵（唐代）

金悬夕肆，玉俎朝陈。飨荐黄道，芬流紫辰。

乃诚乃敬，载享载禋。崇荐斯在，惟皇是宾。
乡思（用前韵）
薛涛（唐代）

峨嵋山下水如油，怜我心同不系舟。

何日片帆离锦浦，棹声齐唱发中流。
句
廖融（唐代）

圭灶先知晓，盆池别见天，

古寺寻僧饭，寒岩衣鹿裘。

云穿捣药屋，雪压钓鱼舟。
九日初四日分韵得然字
徐玑（宋代）

去载羁旅身，千里望群贤。
今夕良燕会，况乃佳节前。
凉风日已多，岁序日已迁。
春时种藂菊，秋花满篱边。
采之不盈把，泛彼清清泉。
行乐不易得，贫贱焉可捐。
惟当从尔游，吟哦思陶然。
题明发高轩过图
陈师道（宋代）

滕王蛱蝶江都马，一纸千金不当价。
异才天纵非力能，画工不是甘为下。
今代风流数大年，含毫落笔开山川。
忽忘朽老压尘底，郤怪凫鸿堕目前。
尔来八二复秀出，万里河山才咫尺。
眼边安得有突兀，复似天地初开辟。
明窗写出高轩过，便逐愈湜闻吟哦。
晚知书画真有益，郤悔岁月来无多。
官禁修严断过访，时於僻寺逢税鞅。
秀润如行琮璧间，清明似引星辰上。
忧悲愉怢百不平，河擘太华东南倾。
平生秀句寰区满，拾掇余弃成丹青。
平湖远岭开精神，斗觉文字生清新。
未许二豪今角立，要知旁有卫夫人。
岁旦后四日留别宗坛师松溪许君邹君心远五首 其一
卢挚（元代）

霜袍行客再来时，不独青山慰所思。咽路黄冠定奇士，半能歌我《步虚词》。
除夕
湛若水（明代）

阴阳无停机，天道常流转。除夕依辰至，岁月忽已晚。

感节念年非，令人发悲惋。少壮多志气，白发已乱短。

行年逾不惑，知命途尚远。誓当师继日，畏此流光遄。
鄞女墓
谢翱（宋代）

网草新垂月中露，青禽夜宿菱塘渚。寺西幽修云覆土，知葬舒王下殇女。

百年光尘事事新，皇子夫人墓作邻。民间厌胜祈新鬼，稚鬼久随风雨陈。

去来似尔勿复道，白下钟山梦中老。
耕渔处
卫宗武（宋代）

清涟万顷渟为湖，湛湛一镜涵太虚。
基旁鳞次田莓莓，四望沃太皆膏腴。
蔬畦麦陇间碧树，洲蘋岸蓼连平芜。
水村落照晚钟寺，中有一山成画图。
郑谷无此宽閒野，严濑无此浩渺区。
更於何所堪下钓，更於何所堪荷锄。
谁与卜筑於此居，峨然其冠孔氏徒。
时哉不偶堪遁世，垂缗把耒以自娱。
兴来风月入吟啸，错落吐出鲛盘珠。
人惟内省有足乐，眇视外物芻狗如。
膏粱於此且不愿，况为鱣鲔而施{上四下瓜}。
则知之子命名者，是特寄意耕与渔。
岂亦伯成子高之在野，庄周濠上这观鱼。
紫竹院
王熙（清代）

紫竹禅关迥，虚亭老树前。槛低花影静，林密鸟声传。

钟梵闲清书，池塘遍野泉。夕阳楼影下，归骑破春烟。
弘上人蓄秋山图
守仁（明代）

万峰霜晴翠如洗，峰底行云度流水。西北高楼爽气边，江南落木秋声里。

蒹葭潮长鱼在梁，白鸥飞尽天茫茫。松根丈人读书处，时有疏钟来上方。

仙槎影没银汉远，木末芙蓉为谁剪。何处凉风送客船，归来似是东曹掾。

东曹颇笑未识机，挂帆直待鲈鱼肥。山川摇落已如此，不信草露沾人衣。

平生画手不可遇，坐阅新图得真趣。题诗寄与沃洲僧，吾亦买山从此去。
句 其一
郑德普（宋代）

山蒸云气晴能雨，泉挟风声夏亦寒。
谢判官幽谷种花
欧阳修（宋代）

浅深红日宜相间，先后仍须次第栽。我欲四时携酒去，莫教一日不花开。
颂古一百则 其七十三
释正觉（宋代）

清白门庭四绝邻，长年关扫不容尘。光明转处倾残月，爻象分时却建寅。

新满孝，便逢春，醉步狂歌任堕巾。散发夷犹谁管系，太平无事酒颠人。
和何尹忆云林寺泉 其二
袁昶（清代）

我曩入飞峰，心迹双萧寂。微言证璨可，倦枕苍石壁。

希微九天籁，汗漫三世隔。瘴海今横流，何者为我宅。

将毋归稽留，不然栖大涤。洗耳听韶濩，妍朱校仙册。

夜汲一军持，玉水方流液。虽落尘网中，金骨炼营魄。

试招何尹俱，割半垂龙席。各据一洞天，袖方聊煮石。
和岑春江韵
朱一蜚（清代）

竹竿往往上鲇鱼，客里光阴只著书。古树烟深栖鸟倦，闲庭风细晚花舒。

三杯罚在联吟后，一味香生薄病余。秋色满前张老眼，玄霜新捣绿芙蕖。
访伯平吴门 其三
陈宝琛（清代）

脩髯丰颊怪涪翁，闻说年来得一雄。千里楚云宁料及，传观颜色一樽同。
兖州古桧
刘攽（宋代）

兖州宅西有古桧，十寻度高百围大。生理成全不增长，半枯半荣常常在。

游人相与疑汝年，桧不能言聊臆宣。百番桃李香扑地，一辈蒲柳长参天。

束薪寻斧不旋踵，种子著花还比肩。老身寂寞无颜色，犹有黄鹄来枝侧。
畴老修撰见示七峰吟因成七言十韵律诗以叙别
李纲（宋代）

谪堕闽山款栋闳，日亲高义慰平生。忘年许结看经社，乘兴时平在野旌。

三径高怀穷水石，七峰佳气入轩楹。舫斋谈笑龟鱼惯，翠阁吟哦卷轴成。

方幸游从陪杖屦，敢将踪迹叹蓬萍。宽恩宥罪千钧重，小艇浮溪一叶轻。

北阙未应容接武，东皋从此遂躬耕。宁亲幸惬区区志，去德还深恋恋情。

般若光中无聚散，毗卢海里任从横。愿公更展垂天翼，拭目鹏抟九万程。
吴山谣和铁雅先生首唱
夏溥（元代）

中兴过江笑诸人，三十二表哀老臣。倡和国事可斩桧，马上青衣竟何在。

采石未靖瓜洲惊，战功今乃归儒生。第一峰前谁立马，夜箭射血来帐下。
桂花
刘攽（宋代）

月中丹桂昔谁栽，经岁光华十二回。
正似此花多意思，一番红过一番开。
黄尚书挽诗二首
项安世（宋代）

愤切身频痏，尤多鬓早丝。
有功裨圣主，无命佐清时。
论事明于掌，披图粲若棋。
哀哉听绝语，犹抱五年悲。
良弓铭
李尤（两汉）

弓矢之作，爰自曩时。乡射载礼，招命在诗。妙称颜高，巧发晋师。

不争之美，亦以辨仪。
圣俞惠诗复以二章为谢 其一
司马光（宋代）

我得圣俞诗，于身亦何有。名字托文编，佗年知不朽。
宿高季迪京馆
杨基（明代）

岁晚此相逢，乡情似酒浓。
语长销夜烛，梦短及晨钟。
急雪风鸣苇，微云月照松。
鸡前趋阙去，寒树晓茏葱。
次韵
王冕（元代）

林宗出去满巾雨，苏老归来两屐泥。
怀古令人时默默，感时于我独栖栖。
春风水竹连公馆，落日烟华绕相堤。
景物纷纷底须论，首阳高义只夷齐。
臧夫人挽诗二首
王洋（宋代）

义有臧侯者，寥寥几百年。
岂唯君子贵，亦有女郎贤。
宁舍家藏富，先归宿贷钱。
自然离到外，风烈是家传。
直甫见示次云乞豫章集数诗偶成二小绝因以自
林光朝（宋代）

修水佳人白玉栏，花前何似妾容颜。
从来未省伤春意，犹自楼头画远山。
浣溪沙（漫兴作）
辛弃疾（宋代）

未到山前骑马回。风吹雨打已无梅。共谁消遣两三杯。

一似旧时春意思，百无是处老形骸。也曾头上带花来。